**KISKŐRÖS VÁROS POLGÁRMESTERE**

**ELŐTERJESZTÉS**

(a Képviselő-testület 2022. február 23-i ülésére)

**TÁRGY: Középtávú tervezés**

Az államháztartásról szóló 2011. évi CXCV. törvény (a továbbiakban: Áht.) 29/A. §-a szerint a helyi önkormányzat évente, legkésőbb a költségvetési rendelet elfogadásáig határozatban állapítja meg a saját bevételeinek, valamint a Magyarország gazdasági stabilitásáról szóló 2011. évi CXCIV. törvény (a továbbiakban: Gst.) 8. § (2) bekezdése szerinti adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegét. A Gst. 10. § (5) bekezdése értelmében *az önkormányzat adósságot keletkeztető ügyletből származó tárgyévi összes fizetési kötelezettsége az adósságot keletkeztető ügylet futamidejének végéig egyik évben sem haladhatja meg az önkormányzat adott évi saját bevételeinek 50%-át*.

Kiskőrös Város Önkormányzata ( a továbbiakban: Önkormányzat) a Gst. 10. § (5) bekezdése szerinti fizetési kötelezettségbe beszámítandó megkötött adósságot keletkeztető ügylettel (Gst. 8. § (2) bekezdés a) pont) rendelkezik. A megkötött beruházási/fejlesztési hitelszerződés összege 1300 millió Ft, amelyből 300 millió Ft piaccsarnok vásárlás, felújítás céljára, 80 millió Ft LTP szerződésekkel fedezett közműfejlesztés megvalósítására, 570 millió Ft új óvoda építéséhez, 250 millió Ft kerékpárút megvalósításához és 100 millió Ft földesút aszfalt burkolattal történő ellátásához került felvételre.

A hitelszerződésekből 2021. december 31. napjáig piaccsarnok vásárlásra 150 millió Ft, közműfejlesztésre 74,1 millió Ft, új óvoda építéséhez 273,8 millió Ft, kerékpárút megvalósításához 181,6 millió Ft és a földesút aszfalt burkolattal történő ellátásához 97,2 millió Ft kölcsön igénybevétele történt meg. Egyik hitelcélhoz sem kerül lehívásra újabb összeg, a projektek megvalósítása befejeződött és a hitelek rendelkezésretartási ideje is lejárt. 2021. december 31. napján a fennálló hitelállomány 457,7 millió Ft.

Az Önkormányzat, mint tulajdonos, a 2021-es évben - a Kormány előzetes hozzájárulásának birtokában – a Kőröskom Nonprofit Kft 49 millió Ft beruházási/fejlesztési hitele fedezeteként 49millió Ft készfizető kezességet vállalt. A megkötött kezességvállalás megfelel a Gst. és az Áht. 96. §-a szerinti feltételeknek. Az Önkormányzatot nem terheli díjfizetési kötelezettség a megkötött készfizető kezességvállalási szerződéssel kapcsolatban sem most, sem a jövőben. A megállapítandó fizetési kötelezettség mértékébe csak a kezesség-, illetve garanciavállalásból eredő, jogosult által érvényesített fizetési kötelezettség összegét kell beszámítani (Gst. 10. § (6) bek.).

A határozat-tervezet mellékletében szereplő hitel, kölcsön-ügyletből eredő tőke – és kamatfizetési kötelezettségek – a fentiek miatt - megosztásra kerültek megkötött és tervezett kötelezettségekre.

A tervezett kötelezettségek a már megkötött és a 2022. évben felvenni tervezett ügyletekhez kapcsolódó tőke–és kamatfizetési kötelezettségeket tartalmazza a tárgyévet követő három évre vonatkozóan.

A 2022-es évben tíz különböző célhoz tervezésre került 10-10 millió Ft adósságot keletkeztető ügylet, melyek a következők:

* bőlcsődei férőhelyek bővítése, önerő,
* ipari park kialakítása önerő,
* szegregációs körzet felújítás önerő,
* sportpálya felújítás önerő,
* fürdő bővítés ingatlan vásárlás, előkészületi munkák,
* művelődési ház felújítás,
* közvilágítás bővítés,
* csapadékvízelvezető hálózat bővítés,
* ivóvízkút bekötése a vízhálózatba,
* építmények felújítása, Petőfi 200.

Ehhez a 100 millió Ft hitelhez kapcsolódóan került kiszámításra a várható kötelezettség.

A fenti tervezett hitelösszegek az esetleges felvételnek csak a lehetőségét teremtik meg, a felvételükről külön döntés szükséges.

A saját bevételek tervezése a Gst.-ben meghatározottak szerint szükséges. A Gst.-hez kapcsolódóan a 353/2011. (XII.30.) Korm. rendelet az adósságot keletkeztető ügyletekhez történő hozzájárulás részletes szabályairól szóló rendelet 2.§ (1) bekezdése határozza meg az önkormányzat saját bevételeinek körét.

A bevételek esetében feltételeztük, hogy a helyi adók (iparűzési, kommunális és idegenforgalmi) a továbbiakban is az önkormányzat bevételei maradnak.

Várhatóan a továbbiakban is realizálható a törvény alapján az önkormányzatot megillető bírság, pótlék és díjbevétel.

Az önkormányzati vagyon értékesítéséből és hasznosításából származó bevétellel a középtávú tervezésnél nem számolunk.

A tervezet melléklete szerint az Önkormányzat adósságot keletkeztető ügyletből származó tárgyévi összes fizetési kötelezettsége az adósságot keletkeztető ügylet futamidejének végéig egyik évben sem haladja meg az önkormányzat adott évi saját bevételeinek 50%-át, a tárgyévet követő három évben az érték 16,2 – 17,1 % közötti.

A fentiek alapján javaslom, hogy a Képviselő-testület határozat-tervezetben foglaltak szerint döntsön.

**Kiskőrös, 2022. február 15.**

**Domonyi László s.k.,**

**polgármester**

**HATÁROZAT-TERVEZET**

Kiskőrös Város Önkormányzatának Képviselő-testülete Magyarország gazdasági stabilitásáról szóló 2011. évi CXCIV. törvény (a továbbiakban: Gst.) 45. § (1) bekezdés a) pontjában kapott felhatalmazás alapján kiadott jogszabályban meghatározottak szerinti saját bevételeinek és a Gst. 8. § (2) bekezdése szerinti adósságot keletkeztető ügyleteiből eredő fizetési kötelezettségeinek a 2022. évet követő három évre várható összegét a határozat mellékletében foglaltak szerint állapítja meg.

**Felelős:** polgármester

**Határidő:** azonnal